Helle Sjelle (KF), 2008-04-02:
Jeg vil gerne prøve at gøre det mere tydeligt, hvad det egentlig var, jeg sagde.
Men vi går ikke ind for tvang, vi går ikke ind for kvoter, og derfor synes jeg faktisk også, at spørgsmålet er lidt overflødigt, for jeg tror, at det er et spørgsmål, man skal adressere til andre partier.
De fleste tror jo, at kampen for ligestilling mellem mænd og kvinder er et overstået kapitel i vores danmarkshistorie.
Vi har da fuld ligestilling.
Sådan lyder den automatiske reaktion ofte, men sådan er virkeligheden jo desværre ikke.
Selv her i 2008 er der stadig mange områder, hvor det kan gøres meget bedre.
Der er stadig mange områder, hvor der er behov for en ekstra indsats, hvis mænd og kvinder skal have lige muligheder.
Hvis man spørger Det Konservative Folkeparti, vil vi svare, at det skal de selvfølgelig.
Vores mål er ligestilling mellem mænd og kvinder overalt i samfundet.
Vi er godt tilfredse med de initiativer, der er fremlagt i regeringens perspektiv- og handlingsplan for 2008, men det er også vigtigt, at der arbejdes konkret med de knaster, der stadig er i vejen for den reelle ligestilling i Danmark mellem kønnene.
Men jeg vil også gerne understrege, at der er en lang række andre udfordringer på ligestillingsområdet, hvor der bestemt også er behov for, at der bliver ydet en ekstra indsats.
Vi forventer naturligvis, at regeringen med ministeren i spidsen yder den indsats for at bane vejen for fuld ligestilling.
Det er bl.a. positivt, at der er fokus på at få kvinder ind i virksomhedernes ledelser og bestyrelser.
Tallene taler deres tydelige sprog.
Der er f.eks. stadig kun få kvinder i virksomhedernes bestyrelser, og det er simpelt hen ikke godt nok.
Kvindernes potentiale og talent skal også bruges til gavn for udviklingen i Danmark, også i dansk erhvervsliv, og derfor er det også udmærket, at ministeren allerede har taget initiativ til bl.a. mentorordninger og ambassadørkorps og et øget samarbejde mellem interesseorganisationer, virksomheder og ministerier med henblik på at få sat fokus på problemet - og ikke mindst at få det løst.
Der er ingen tvivl om, at der er brug for alle gode kræfter, så de ledende positioner i den private sektor fremover i langt højere grad går til kvinder, der har de kvalifikationer og egenskaber, der skal til, på lige vilkår med mandlige kollegaer.
Det er også positivt, at der i planen er fokus på ligeløn.
Der skal selvfølgelig være lige løn for lige arbejde i Danmark, men vi må bare konstatere, at der stadig er forskel på mænds og kvinders løn, og endda forskelle, som åbenbart ikke kan forklares.
Det er lige præcis det, der ikke må forekomme, forskelle, der ikke kan forklares - med andet end lønmodtagerens køn, kunne man fristes til at tilføje.
Jeg håber, at arbejdsmarkedets parter kommer på banen med henblik på at få undersøgt forholdene og få skabt ligeløn, men sker det ikke, så må regeringen jo tage fat og undersøge problemet med ligelønnen nærmere, for den nuværende situation er ikke acceptabel. Vi hilser det selvfølgelig velkommen, at der også er fokus på indvandreres forhold.
Vi er af den opfattelse, at vi er nødt til at sikre, at også denne gruppe mennesker har mulighed for at opnå ligestilling i deres eget liv - i hvert fald i deres liv her i Danmark.
Det kræver måske en lidt anden indsats over for de mennesker end over for dem, der kommer fra en ren dansk baggrund.
Det er forståeligt nok, men netop derfor er det også rigtigt, at ministeren vil undersøge, hvilke tiltag der giver de bedste resultater, ligesom det er positivt, at man vil gøre en indsats for at oplyse de etniske kvinder om netop deres rettigheder og ligestilling.
Som nævnt i indledningen er vi Konservative således positive over for perspektiv- og handlingsplanen.
Vi mener, den er et godt udgangspunkt for menneskers mere lige muligheder fremover.
Det er meget vigtigt, at vi gør os det klart.
Der er brug for flere initiativer.
Afslutningsvis vil jeg også gerne endnu en gang benytte lejligheden til at fremhæve betydningen af, at vi yder en ekstra stærk indsats udeomkring i verden for at give frihed til andre kvinder i lande, hvor der f.eks. er modstand eller direkte forbud mod prævention og abort.
Det er en kamp, som vi i Danmark også bør føre.